

Gradsko vijeće

# KLASA:021-05/19-01/01

# Urbroj:2186/18-02/1-19-2

Ludbreg, 31. siječnja 2019.

**Z A P I S N I K**

**12. sjednice Gradskog vijeća Grada Ludbrega održane 31. siječnja 2019. godine u Centru za kulturu i informiranje „Dragutin Novak“ Ludbreg s početkom u 17,00 sati.**

Predsjednik Gradskog vijeća Grada Ludbrega Antun Šimić obavijestio je tko je pozvan na današnju sjednicu, a tko je obaviješten o održavanju današnje sjednice, pozdravio je sve prisutne, te zamolio da se izvrši prozivka.

**NAZOČNI VIJEĆNICI**: Katarina Zadravec, Ivana Škorjanec, Petar Skupnjak, Tomo Filip, Kristina Mirčetić Petrin, Nino Ivanuša, Anica Happ, Antun Šimić, Mladen Žunko, Zlatko Balaško, Goran Horvat, Anica Katana, Mirjana Novak i Vera Jadanić.

Za sjednicu su se ispričali vijećnici: Petra Horvat i Ivan Lončarić

Po izvršenoj prozivci, predsjednik Gradskog vijeća konstatirao je da je na današnjoj sjednici Gradskog vijeća od 16 vijećnika prisutno 14 vijećnika i da se mogu donositi pravovaljane odluke, te je otvorio 12. sjednicu Gradskog vijeća.

Pored vijećnika, sjednici su nazočni gradonačelnik Grada Ludbrega Dubravko Bilić, zamjenica gradonačelnika Renata Potočnik, pročelnica jedinstvenog upravnog odjela Irena Kučina, voditeljica Odsjeka za društvene djelatnosti i opće poslove Mirjana Balažinec, predstavnici tvrtke Minfor j.d.o.o. te predstavnici javnog priopćavanja.

Predsjednik Gradskog vijeća napomenuo je da prema Poslovniku Gradskog vijeća na početku sjednice – u tijeku «aktualnog sata», a prije prelaska na dnevni red, vijećnici mogu postavljati vijećnička pitanja gradonačelniku, zamjenici gradonačelnika i pročelnici jedinstvenog upravnog odjela, te voditeljima odsjeka u svezi poslova iz njihova djelokruga.

Isto tako vijećnici mogu postavljati pitanja koja se odnose na rad i djelokrug Gradskog vijeća i njegovih radnih tijela, gradonačelnika i njegovih radnih tijela, mjesnih odbora, upravnih tijela Grada, trgovačkih društava u kojima Grad ima udjele, javnih ustanova kojima je Grad osnivač, pravnih osoba koje se financiraju iz proračuna Grada, te drugih pravnih osoba koje imaju javne ovlasti i obavljaju ih na području Grada Ludbrega.

Člancima 60. i 61. Poslovnika Gradskog vijeća Grada Ludbrega utvrđen je način postavljanja pitanja i davanja odgovora pa poziva vijećnike i ovlaštenike za davanje odgovora kojima će pitanja biti postavljena, da se istog pridržavaju. Također upozorava i na 4. stavak čl. 60. koji govori da su vijećnici dužni pitanja postavljati jasno i sažeto i točno naznačiti kome ga upućuju.

Predsjednik Gradskog vijeća Antun Šimić prije početka aktualnog sata ispričao se svim vijećnicama i vijećnicima što je za usporedbu na prošloj 11. sjednici ovo Gradsko vijeće usporedio sa predstavom Kerekeš teatra te se osobno ispričava i vijećniku Ivanu Lončariću jer je povisio glas na njega te smatra da to nije bilo primjereno te se nada da će kolege ispriku prihvatiti.

Aktualni sat je otvorio u 17:05 minuta.

Vijećnici su postavljali pitanja kako stoji redom:

**Nino Ivanuša** – ima pitanje za gradonačelnika. Nakon brojnih upita i interesa građana, vidimo da je postavljeno klizalište u centru grada na kojem mlađi, stariji kao i svi stanovnici grada svakodnevno mogu klizati. Postavljaju se brojna pitanja vezano uz to klizalište kakvi su to troškovi, koliko to košta naš Grad, ali i postavlja se pitanje kao usporedba na ono klizalište od prije desetak godina pa me zanima može li se to dvoje uspoređivati, odnosno o čemu se tu radi?

**Kristina Mirčetić Petrin** – ima pitanje za gradonačelnika. Naime, stanare Cvjetne ulice u Vinogradima Ludbreškim zanima da li će se i kada će se postaviti ostatak javne rasvjete s obzirom da su dosad postavljena samo tri stupa?

**Tomo Filip** – Smatra da mora spomenuti 11. sjednicu Gradskog vijeća te se kratko osvrnuti na nju. Javne dužnosti nije lako obavljati posebno u vremenima krize i izazova. Posebno danas kad to nitko ne poštuje i kad je svima sve sumnjivo, ali tko to ne može izdržati, treba se od toga maknuti. Svaka nasilna radnja verbalna ili ne verbalna na onoga tko obnaša javnu dužnost je nedopustiva. Mi smo društvo na rubu konflikata, kakvo mi to poruke šaljemo našim građanima ili našim mladima, a onda se čudimo zašto se mladi ne žele uključiti u politiku. Pitanje glasi, a vezano je na sve to što se dogodilo je upućeno gradonačelniku Dubravku Biliću, što se poduzelo i kakva situacija se dogodila nakon onog incidenta na 11. sjednici Gradskog vijeća?

**Pero Skupnjak** – ima pitanje za gradonačelnika. Pošto je ove godine najavljena izgradnja javne rasvjete Slokovec – Apatija, zanima ga kada će započeti radovi?

**Goran Horvat** – ispred nezavisne liste, liste građana ima pitanje za gradonačelnika. Ovih dana jedna je od aktualnih tema opet gradska tvrtka Lukom d.o.o. Zanima njega, ali i mnoge druge građane, tko je odgovoran i zbog čega se sprovodi Odluka o prikupljanju smeća za vikendice na nelegalan način. U Odluci Gradskog vijeća stoji da otpad plaćaju oni koji imaju prebivalište ili povremeno boravište na području Grada Ludbrega. Tom Odlukom, jasno je svima, da 95 % građana koji imaju klijeti i vikendice ne bi trebali plaćati odvoz smeća. Tom Odlukom Vi i Vaša većina u Gradskom vijeću skočila je sebi u usta jer sprovodite Odluku koja nema zakonskog temelja. Vi ste, a i ovih Vaših devet dizača ruku u ovom Gradskom vijeću opteretili poštene građane Grada Ludbrega jednim od Vaših harača. I to paušalnom i nezakonitom Odlukom. Pitanje glasi tko je odgovoran na ovakav propust i da li će tvrtka Lukom snositi štetu jer se ni kriva ni dužna našla na vjetrometini javnosti, a sve samo zbog Vašeg hira. Citira osobu iz Vaše partije: „Nisu ljudi ovce!“

Drugo pitanje glasi da li će se ugledati u druge gradove i sposobne gradonačelnike koji su ukinuli prirez ili porez na potrošnju kao što su Prelog, Sveta Nedjelja, itd. te svim građanima pokušali olakšati sve veća davanja u najboljem malom gradu?

**Vera Jadanić** - ima dva pitanja za gradonačelnika. Grad je s Ministarstvom poduzetništva i obrta 2014. godine osnovao Poduzetnički centar, danas Luceru d.o.o. Pitanje glasi koliko je poduzetnika- korisnika usluga poduzetničkog centra, koliko je poduzetnika postalo samostalno i da li postoje na području Grada Ludbrega te da li i dalje Grad subvencionira osim troškova tih ljudi koji su tamo i plaće direktora i zaposlenih,

Drugo pitanje nadovezuje se na prvo i glasi: Poljoprivredna zadruga Ludbreški kraj prema podacima Hrvatskog saveza zadruga ima 24 zadrugara koji vrlo dobro posluju što je prezentirano i preko medija, sam direktor je to isto prezentirao. Zašto je onda upravitelj bio na platnoj listi Grada? Da li će to tako i ostati i zašto jer svi znamo da se Zadruge osnivaju zbog dobiti?

**Zlatko Balaško** – ima jedno pitanje za gradonačelnika. Mještane naselja Apatija zanima kada će započeti radovi pješačke staze ili nogostupa kroz naselje Apatija. Ne zanima ih pješačke staze od Slokovca do Apatije, nema svrhe jer ne zna zašto bi Apatija išla u Slokovec odnosno Slokovec u Apatiju pješice, već ih zanima pješačka staza kroz naselje Apatiju. Pitanje je skroz jednostavno i jasno te ga zanima i takav odgovor. Znači pitanje glasi: Kada će započeti radovi na uređenju pješačke staze kroz naselje Apatija?

**Mladen Žunko** – ima pitanje za gradonačelnika. Zapravo, pitanje bi ponovio sa prošle sjednice Gradskog vijeća, a vezano je za inicijativu da trgovine ne rade praznicima i nedjeljama. Pitanje ponavlja iz razloga jer ga građani da li se možda što u Gradu promijenilo po tom pitanju i da li je gradonačelnik promijenio stav od prošlog puta prema tome.

Gradonačelnik je odgovorio na sva pitanja vijećnika, te je napomenuo da će se na prvo pitanje vijećnice Vere Jadanić odgovoriti pismenim putem. Vijećnici Goran Horvat, Vera Jadanić, Zlatko Balaško i Mladen Žunko nisu bili zadovoljni odgovorima gradonačelnika Dubravka Bilića.

Potom se prešlo na utvrđivanje dnevnog reda te je predsjednik pitao ima li kakvih dopuna ili izmjena dnevnog reda u odnosu na prvobitno predloženi dnevni red koji su vijećnici dobili u materijalima za ovu sjednicu.

Gradonačelnik Grada Ludbrega Dubravko Bilić sukladno odredbama članka 71. stavka 2. Poslovnika Gradskog vijeća Grada Ludbrega kao ovlašteni predlagatelj se javio za izmjenu dnevnog reda te je predložio da sa današnjeg dnevnog reda 12. sjednice Gradskog vijeća Grada Ludbrega izostavi točka dnevnog reda koji glasi:

* **Prijedlog Odluke o prihvaćanju ponude za kupnju zemljišta u Gospodarskoj zoni sjever u Ludbreg**

i to na način da dosadašnje točke od 4., 5. i 6. postanu točke 3., 4. i 5. ove 12. sjednice Gradskog vijeća. Sukladno čl.71. stavak 3. Poslovnika Gradskog vijeća Grada Ludbrega dao je i kratko obrazloženje.

**Predsjednik Gradskog vijeća stavio je na glasovanje gradonačelnikov prijedlog izmjene dnevnog reda na način da se točka 3. Prijedlog Odluke o prihvaćanju ponude za kupnju zemljišta u Gospodarskoj zoni sjever u Ludbreg izostavi s dnevnog reda ove 12. sjednice Gradskog vijećate je konstatirao da je jednoglasno s 14 glasova „ZA“ prihvaćena izmjena dnevnog reda.**

**Predsjednik Gradskog vijeća Grada Ludbrega Antun Šimić stavio je na glasovanje prijedlog dnevnog reda s prihvaćenom izmjenom te je konstatirao da je predloženi dnevni red 12. sjednice Gradskog vijeća jednoglasno s 14 glasova „ZA“ prihvaćen.**

**D N E V N I R E D**

1. Verifikacija zapisnika 11. sjednice Gradskog vijeća Grada Ludbrega
2. Prijedlog Odluke o raspoređivanju sredstava za rad političkih stranaka iz Proračuna Grada Ludbrega za 2019.godinu
3. Prijedlog Odluke o usvajanju Strategije razvoja poduzetništva Grada Ludbrega za razdoblje 2018. do 2023. godine
4. Prijedlog Odluke o usvajanju Strategije pametnog grada
5. Prijedlog Odluke o visini paušalnog poreza od iznajmljivanja stanova, soba i postelja

……………………….

**Točka 1.**

**Verifikacija zapisnika 11. sjednice Gradskog vijeća Grada Ludbrega**

**Obzirom da primjedbi na Zapisnik nije bilo predsjednik Gradskoga vijeća je isti stavio na glasovanje te je konstatirao da je Zapisnik 11. sjednice Gradskoga vijeća Grada Ludbrega verificiran jednoglasno s 14 glasova „ZA“.**

……………………….

**Točka 2.**

**Prijedlog Odluke o raspoređivanju sredstava za rad političkih stranaka iz Proračuna Grada Ludbrega**

Prijedlog Odluke o raspoređivanju sredstava za rad političkih stranaka iz Proračuna Grada Ludbrega obrazložila je po ovlaštenju gradonačelnika voditeljica Odsjeka za društvene djelatnosti i opće poslove Mirjana Balažinec prema pisanim materijalima.

U raspravi su sudjelovali vijećnici Goran Horvat, Anica Happ i gradonačelnik Grada Ludbrega. Repliku na odgovor gradonačelnika je imao vijećnik Goran Horvat.

**Gradsko vijeće Grada Ludbrega je većinom glasova i to s 13 glasova „ZA“, 1 glas „PROTIV“ donijelo Odluku o raspoređivanju sredstava za rad političkih stranaka iz Proračuna Grada Ludbrega.**

(Odluka o raspoređivanju sredstava za rad političkih stranaka iz Proračuna Grada Ludbrega KLASA:402-01/19-01/02, URBROJ:2186/18-02/1-19-1 sastavni je dio ovog zapisnika.)

………………………

**Točka 3.**

**Prijedlog Odluke o usvajanju Strategije razvoja poduzetništva Grada Ludbrega za razdoblje 2018. do 2023. godine**

Prijedlog Odluke o usvajanju Strategije razvoja poduzetništva Grada Ludbrega za razdoblje 2018. do 2023. godine obrazložio je gradonačelnik Grada Ludbrega Dubravko Bilić prema pisanim materijalima.

U pojedinačnoj raspravi sudjelovali su vijećnica Vera Jadanić i gradonačelnik Dubravko Bilić.

**Gradsko vijeće Grada Ludbrega je većinom glasova i to s 12 glasova „ZA“, i 2 glasa „SUZDRŽANI“ donijelo Odluku o usvajanju Strategije razvoja poduzetništva Grada Ludbrega za razdoblje 2018. do 2023. godine.**

(Odluka o usvajanju Strategije razvoja poduzetništva Grada Ludbrega za razdoblje 2018. do 2023. godine, KLASA:334-03/16-01/03, URBROJ:2186/18-02/1-19-155 te Strategija razvoja poduzetništva Grada Ludbrega sastavni su dijelovi ovog zapisnika)

**Točka 4.**

**Prijedlog Odluke o usvajanju Strategije pametnog grada**

Prijedlog Odluke o usvajanju Strategije pametnog grada obrazložio je gradonačelnik Grada Ludbrega Dubravko Bilić prema pisanim materijalima.

**Gradsko vijeće Grada Ludbrega bez rasprave, jednoglasno i to s 14 glasova “ZA” donijelo je Odluku o usvajanju Strategije pametnog grada**

(Odluka o usvajanju Strategije pametnog grada KLASA:334-03/16-01/03, URBROJ:2186/18-02/1-19-156 te Strategija razvoja pametnog grada sastavni su dijelovi ovog zapisnika).

……………………….

**Točka 5.**

**Prijedlog Odluke o visini paušalnog poreza od iznajmljivanja stanova, soba i postelja**

Prijedlog Odluke o visini paušalnog poreza od iznajmljivanja stanova, soba i postelja obrazložio je gradonačelnik Grada Ludbrega g. Dubravko Bilić prema pisanim materijalima.

Stav Kluba vijećnika SDP, HSU, HSS i Hrvatskih laburista iznijela je predsjednica Kristina Mirčetić Petrin koja je napomenula da oni podržavaju ovu Odluku o donošenju predoženog iznosa od 200,00 kuna paušalnog poreza, dakle godišnjeg iznosa po krevetu te smatraju da je to sasvim primjerena cijena s obzirom na minimalni iznos od 150,00 kn te maksimalni iznos od 1.500,00 kn. Obzirom na zonu i kako je rangiran Grad Ludbreg, smatraju da je ovaj iznos primjeren za područje Grada Ludbrega.

U pojedinačnoj raspravi su sudjelovali vijećnici Tomo Filip, Nino Ivanuša i Goran Horvat te gradonačelnik Dubravko Bilić. Repliku su imali Katarina Zadravec, Nino Ivanuša, Anica Happ te Goran Horvat.

**Gradsko vijeće Grada Ludbrega jednoglasno je s 14 glasova “ZA donijelo Odluku o visini paušalnog poreza od iznajmljivanja stanova, soba i postelja.**

(Odluka o visini paušalnog poreza od iznajmljivanja stanova, soba i postelja KLASA:410-07/18-01/01,URBROJ:2186/18-02/1-19-2 sastavni je dio ovog zapisnika)

…………………………

*Budući da je dnevni red 12. sjednice Gradskog vijeća Grada Ludbrega iscrpljen, predsjednik Gradskog vijeća Grada Ludbrega Antun Šimić zahvalio se te je zaključio sjednicu u 19: 03 sati.*

D o v r š e n o !

ZAPISNIČAR: PREDSJEDNIK

GRADSKOG VIJEĆA:

Tina Novak Antun Šimić